A Bizottság 13/2004/EK rendelete
(2003. december 8.)
az 1108/70/EGK tanácsi rendelet 3. cikkének d) pontjában előírt tengeri jellegű vízi utakra vonatkozó lista összetételének meghatározásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az Ausztria, Finnország és Svédország csatlakozási okmányával módosított, a vasúti, közúti és belvízi közlekedéssel kapcsolatos infrastrukturális kiadásokra vonatkozó elszámolási rend bevezetéséről szóló, 1970. június 4-i 1108/70/EGK tanácsi rendeletre [1], és különösen annak 3. cikke d) pontjára,
mivel:
(1) Az 1970. június 4-i 1108/70/EGK tanácsi rendelet 3. cikke e) pontjában előírt tengeri jellegű vízi utakra vonatkozó lista összetételének meghatározásáról szóló, 1971. február 9-i 281/71/EGK bizottsági rendeletet [2] több alkalommal lényegesen módosították [3]. Az említett rendeletet az áttekinthetőség és egyértelműség érdekében egységes szerkezetbe kell foglalni.
(2) Az 1108/70/EGK rendelet úgy rendelkezik, hogy az infrastruktúra különböző kategóriáinak esetében nincs szükség az infrastrukturális kiadások elszámolására. E rendelkezés többek között egyes tengeri jellegű vízi utakra is vonatkozik, amelyek listáját a Bizottság állítja össze.
(3) E lista összeállításában figyelembe kell venni azt, hogy milyen arányt képvisel a belvízi forgalomban a tengeri jellegű vízi utakon történő forgalom, illetve hogy az infrastruktúrahasználat díjszabási rendszerének létrehozása ismeretében kívánatos-e elszámolási rendet bevezetni az infrastrukturális kiadásokra vonatkozóan az ilyen útvonalakkal kapcsolatban,
ELFOGADTA EZT A RENDELETET:
1. cikk
Az 1108/70/EGK tanácsi rendelet 3. cikkének d) pontjában előírt tengeri jellegű vízi utak listáját e rendelet I. melléklete állapítja meg.
2. cikk
A 281/71/EGK rendelet hatályát veszti.
A hatályon kívül helyezett rendeletre való hivatkozásokat a III. mellékletben szereplő megfelelési táblázat szerint e rendeletre való hivatkozásokként kell érteni.
3. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. december 8-án.